ดอลล์อ่อนค่าหนุนราคาทองคำปิดวานนี้พุ่งเกือบ 30 ดอลล์
สัญญาทองคำตลาดนิวยอร์กปิดพุ่งขึ้นเมื่อคืนนี้ (27 เม.ย.) โดยได้แรงหนุนจากการอ่อนค่าของสกุลเงินดอลลาร์ และจากแรงซื้อเพื่อชดเชยการทำชอร์ตเซล
28 เม.ย. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดพุ่งขึ้นเมื่อคืนนี้ (27 เม.ย.) โดยได้แรงหนุนจากการอ่อนค่าของสกุลเงินดอลลาร์ และจากแรงซื้อเพื่อชดเชยการทำชอร์ตเซล
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.พุ่งขึ้น 28.2 ดอลลาร์ หรือ 2.40% ปิดที่ 1,203.20 ดอลลาร์/ออนซ์, สัญญาโลหะเงินส่งมอบเดือนพ.ค.เพิ่มขึ้น 75.8 เซนต์ ปิดที่ 16.394 ดอลลาร์/ออนซ์, สัญญาพลาตินัมส่งมอบเดือนก.ค.พุ่งขึ้น 32 ดอลลาร์ ปิดที่ 1,153.40 ดอลลาร์/ออนซ์ และสัญญาพัลลาเดียมส่งมอบเดือนมิ.ย.พุ่งขึ้น 12.20 ดอลลาร์ ปิดที่ 782.45 ดอลลาร์/ออนซ์
นักลงทุนเข้าซื้อเพื่อชดเชยการทำชอร์ตเซล ซึ่งช่วยหนุนสัญญาทองคำทะยานขึ้น นอกจากนี้ ตลาดทองคำยังได้รับปัจจัยบวกจากการอ่อนค่าของสกุลเงินดอลลาร์ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับตัวลง 0.36% แตะที่ 96.61 เมื่อวานนี้ ซึ่งการอ่อนค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาถูกลงและน่าดึงดูดใจสำหรับนักลงทุนที่ถือครองสกุลเงินอื่นๆ
ขณะที่ตลาดจับตาดูการประชุมของธนาคารกลางสหรัฐ (FED) ในวันอังคารและวันพุธนี้นี้อย่างใกล้ชิด เพื่อดูว่าเฟดจะส่งสัญญาณเรื่องช่วงเวลาในการปรับขึ้นอัตราดอกเบี้ยหรือไม่ ซึ่งหากเฟดตัดสินใจปรับขึ้นอัตราดอกเบี้ยในการประชุมเดือนมิ.ย. ก็อาจจะสร้างแรงกดดันต่อตลาดทองคำ